- Si‑vinꞌ‑omana
- <
- 11
- >

11
Yaubada A Tau Hae Ainua
1 Munia vekuvekuna mamanaina iveneu, ka vekuvekuna vivane pai bou‑viwava aitam, ka aitam movi voneu, ivona,
“Emini, e Yaubada ya Manua Vito‑pota ka a pai vi‑nomu wayahina ena‑ito‑viwavei, e kadu tau iwaodu nihenina ai yau ena‑iavi. ✡ Ese 40:3; Sek 2:1-2. 2 Kate pai ni‑awana papani upuna eha eito‑viwave, iuna pai ni‑awana papani tanoi avaha awaehei taui eha me Iudea wayahi. Ka tuta tepakaia wayahina meagai ahihinata ivo‑vi‑gawagawami, iva‑taunei wahava ai yau 42 nihenia. ✡ Luk 21:24; SiV 13:5.
3 Ka yauke au tau hae ainua yai bagibagi awaehei, e avi‑tunei iapa‑taputapu. Ka taui ai kwama moimoiana ka badobadona, ka inꞌ‑apa‑taputapu a itoava auyewa ai yau 1,260a Auyewa ai yau 1,260 ka wahava ai yau 42 ainua tuta a vi‑manamana aitamoata. ina‑iakwa wayahina.”
4 Tau hae‑naia ainuai vivane ai oliveV ainua kadu lampaV a pai vi‑ai ainua, ka tanopi habuhabuna a Kauvea matana imimini. ✡ Sek 4:11-14.
5 Wayahina, aituhu aviyaivia idewa‑dadani tau hae‑naia inau‑haviai, akanai tau hae‑naia awaia ai yabeyabena vinꞌ‑omo, e ai havia na‑vita‑vovoni deina. Ka aituhu aviyaivia yai nuanua tau hae‑naia ivi‑goyoi, akanai tomotaui nau‑wawani inꞌ‑aniga aitamoata deina. ✡ 2Sa 22:9; Sam 97:3. 6 Ainuaia yai bagibagi wayahia. Wayahina, yai apa‑taputapu ana tuta nihenina, avi tuta yai nuanua, akanai taui ai pata wei ibou‑potei wahuma, eha ana pata nꞌ‑atuatuna tanopia. Ka kadu yai bagibagi wayahina ai pata daudau kadu tovoha ivo‑vi‑dayaha, ka kadu avi tuta yai nuanua ai pata muya tunina tunina iva‑tawanei inꞌ‑omo tanopia. ✡ 1Ki 17:1; NiT 7:17-20; 1Sa 4:8.
7 Ka munia, avaha tau hae‑naia yai hae inau‑yehai, aitam vahitau na‑vane Guba‑nana wayahina, na‑ni‑ubau, ka tauna nau‑haviei, na‑vane‑tawanei, e nau‑vi‑anigi. ✡ Dan 7:21; SiV 12:17; 13:7; 17:8. 8 Na‑iakwa, e tau vi‑meagai‑naia tau matei ainuai meagai ananina etawana nihenina ibouni, idauva‑kavokavovo. Ka meagai‑nana ana wava vona baimina ainua. Ivi‑wahani Sodom, kadu ivi‑wahani Egipita. Ka nonova meagai‑nana nihenina tau hae‑naia yai Kauvea ai nahenahea itutu‑pwatei. ✡ Luk 13:34. 9 Ka tau vi‑meagai‑naia nui tomotau habuhabui ivinꞌ‑omo yoko aitamoata aitamoata wayahia, ka dede aitamoata aitamoata wayahia, ka movi aitamoata aitamoata wayahia, ka kadu papani aitamoata aitamoata wayahia, ka auyewa aitonu kadu tupwana nihenia tau matei wayahia idunedune, kadu ai itavuna ivihahaiei, iuna yai aniga wayahina idewa‑haiawa. 10 Ka tau maꞌ tanopi inua‑vane kadu idewa‑haiawa. Ka yai dewa‑haiawa wayahina, am‑venena‑kavovo ivi‑maiei, e yaiai wayahia iva‑tawanei. Iuna tutana tau hae‑naia iapa‑taputapu, ainuai tau maꞌ tanopi ivitavitai.
11 Ka auyewa aitonu kadu tupwana iakwa, e Yaubada tauna yawaina va‑tawanei iopu inu tau hae‑naia nihenia, e ainuai aeia imini! Wayahina, matauta ani‑vainena tau dunedune‑naia epai. ✡ Ese 37:5, 10. 12 Ka movi ananina wahuma vinꞌ‑omo iopu tau hae‑naia wayahia, ivona, “Uvane‑mei baina.” Ka you nihenina ainuai ivane wahuma, ka ai havia idune‑yavava. ✡ 2Ki 2:11.
Yoyoyo Ananina
13 Ka babau‑nana wayahina yoyoyo ananina si‑putu, e aitam papani meagai‑nana nihenina a papani ai yau 10 wayahia am‑bwegei iopu tanopia. Ka yoyoyo‑nana wayahina tomotau ai yau 7,000 ianiga. Ka aituhu aviyaivia yoyoyo‑nana wayahina itupwa, akanai imatamatauta ananina, ka ivonavona, “Wahuma a Yaubada ana heta ana pata dewa‑bagibagi‑nana dewei.” ✡ SiV 6:12; 16:18.
14 Aioi vꞌ‑inuana iakwa, ka aioi vꞌ‑itonuna tuta eha ani‑hoina na‑iakwa wayahina vi‑putu. ✡ SiV 9:12.
Aioi Vꞌ‑itonuna
15 Ka anelose vi‑7‑na tauna ya bwegigi vaini, e wahuma movi anani anononi, ivonavona,
“Tanopi taina avaha vi‑pai veimea
yaka Kauvea wayahina
kadu tauna Natu‑hoina wayahina,
vivane yaka Tau Ito‑yavuha wayahina.
Ka Kauvea ya veimea na‑maꞌ‑vavaha akanai.” ✡ NiT 15:18; Sam 10:16; Dan 2:44; 7:14.
16 Ka ononotoi anani ai yau 24 taui avaha yai pai manuena ahiahina Yaubada matana imanuena, ka tepaia ivi‑tupa‑gum, ka Yaubada wayahina iaiwaodu, 17 ivonavona,
“Yama Kauvea Yaubada Tau Bagibagi‑vainem,
ataina emamaei, ka nonova emamaei.
Wamke avaha yam pai veimea bagibagina
esi‑vinꞌ‑omanei kadueyei,
ka avaha evi‑putu eveimeyei.
Wayahina anau‑kaiwa wayahima.
18 Tau maꞌ papani, papani habuhabui nihenia,
inua‑goyo ka imaga‑bawe
yam dewaia wayahi,
ka yam nua‑goyo wayahina
ai dewa‑yaiyai vinꞌ‑omo.
Ika. Ataina tuta wayahina vitana matana anꞌ auyewa
avaha vinꞌ‑omo tau aninigai wayahi.
Ka kadu nau‑pata ahiahina anꞌ auyewa
avaha vinꞌ‑omo yam tomotau wayahi,
vivane yam tau paisewa wayahim
iapa‑taputapu wayahi,
ka yam tau ekalesia wayahi,
ka kadu aituhu aviyaivia am wava
iapa‑vidovidohei wayahi,
taui ai wava kikitui wayahi
kadu taui ai wava anani wayahi.
Ka kadu vita‑vovona anꞌ auyewa
avaha vinꞌ‑omo taui tau maꞌ tanopi
ivita‑vovoni wayahi.” ✡ Sam 110:5; Rom 2:5; SiV 20:11-13; Sam 115:13.
19 Iakwa, e Yaubada ya Manua Vito‑pota wahuma nihenina anꞌ awa‑pota am‑waei, ka nihenina ana pata tauna yanꞌ awaeha a pai vi‑ai adueyei. Ka vonaina, ka dududui, ka anitana vinꞌ‑omo‑nananena, ka kadu aitam yoyoyo si‑putuputu, ka kadu aitam dewa vinꞌ‑omo wedinia deina, vivane hanu wei toyoina ka aya‑popouna, ka tutumi‑vainena atuatuna tanopia. ✡ Ebe 9:4; SiV 8:5; 15:5; 16:21.

- Si‑vinꞌ‑omana
- <
- 11
- >

✡11:1: Ese 40:3; Sek 2:1-2.

✡11:2: Luk 21:24; SiV 13:5.

a 11:3: Auyewa ai yau 1,260 ka wahava ai yau 42 ainua tuta a vi‑manamana aitamoata.

✡11:4: Sek 4:11-14.

✡11:5: 2Sa 22:9; Sam 97:3.

✡11:6: 1Ki 17:1; NiT 7:17-20; 1Sa 4:8.

✡11:7: Dan 7:21; SiV 12:17; 13:7; 17:8.

✡11:8: Luk 13:34.

✡11:11: Ese 37:5, 10.

✡11:12: 2Ki 2:11.

✡11:13: SiV 6:12; 16:18.

✡11:14: SiV 9:12.

✡11:15: NiT 15:18; Sam 10:16; Dan 2:44; 7:14.

✡11:18: Sam 110:5; Rom 2:5; SiV 20:11-13; Sam 115:13.

✡11:19: Ebe 9:4; SiV 8:5; 15:5; 16:21.

© 2008 Wycliffe Bible Translators, Inc.